सब्जियों का बजट बिगड़ा हुआ है, समाधान 'किचन गार्डन' है
एक हफ्ते से टमाटर किचन का बजट बिगाड़ रहे थे, अब रही-सही कसर मिर्च ने निकाल दी, जो इस हफ्ते 116% महंगी हो गई। कम जगह घेरने वाले तीखी मिर्च न सिर्फ जीभ जला रही है, बल्कि फुटकर बाजार में 130 रु किलो बिककर जेबN. Raghuraman's column - Vegetable budget is messed up, the solution is 'Kitchen Garden'
एक हफ्ते से टमाटर किचन का बजट बिगाड़ रहे थे, अब रही-सही कसर मिर्च ने निकाल दी, जो इस हफ्ते 116% महंगी हो गई। कम जगह घेरने वाले तीखी मिर्च न सिर्फ जीभ जला रही है, बल्कि फुटकर बाजार में 130 रु किलो बिककर जेब भी जला रही है।
पिछले महीने ये 60 रु. थी, मांग-आपूर्ति में अंतर, जलवायु, कीमतें बढ़ जाने की मुख्य वजह हैं। बेंगलुरु के ग्रामीण इलाकों के अलावा कर्नाटक के कोलार, रामनगर, चिक्काबल्लापुर जैसे मिर्च उत्पादक जिलों में लीफ कर्ल रोग ने स्थिति और खराब कर दी है। ये बीमारी मुख्य तौर पर चिली लीफ कर्ल वायरस (ChiLCV) से होती है, जिससे पौधों की ग्रोथ बाधित होती है, निशान पड़ते हैं।
कई मिर्च उत्पादकों ने संक्रमण रोकने के लिए कीटनाशक डाला, पर असर नहीं पड़ा। ChiLCV के लिए सही दवा, वैज्ञानिक समाधान की कमी है, इसलिए हतोत्साहित होकर मिर्ची उत्पादक दूसरी फसलों को ओर मुड़ गए। मिर्च कई राज्यों की मुख्य फसल नहीं है पर किसान बची जमीन पर उगाते हैं और इसलिए ये सभी जगह होती है। ChiLCV के बाद किसानों ने मिर्च उगाने की आदत छोड़ दी है, जिसके चलते कुल उत्पादन 30% कम हुआ है। 
इसके अलावा मिर्च के पौधों को अच्छी नमी चाहिए होती है, भले वे पानी में न डूबे रहें। गिरते जल स्तर से किसान मिर्च के प्रति उदासीन हैं। अब मानसून के साथ कई किसानों ने फसल बो दी है और दो महीने बाद कीमतें गिर सकती हैं। हालांकि मिर्च उगाने और बाजार तक आने में आठ हफ्ते लगते हैं।
हरी मिर्च आमतौर पर ‘टेबल पर्पस’ से उगाई जाती हैं, जो बताता है कि फसल हरी और बिना पके ही काट ली गई है। वहीं लाल मिर्च विभिन्न उद्देश्यों से काटी जाती है जैसे मसाला बनाने, औद्योगिक प्रयोगों के लिए लाल रंग का उत्पादन, तेल प्रसंस्करण आदि। किसान आम तौर पर हरी से लाल मिर्च बनाने में ज्यादा कमाते हैं। इसलिए जब सप्लाई पहले ही बंटी है, कम उत्पादन ने कीमतें बढ़ा दी हैं।
अगर डाइनिंग टेबल पर खाने को देखकर तुरंत अच्छा महसूस न हो, खाने की खुशबू न आए, तो आपके लिए प्यार से खाना बनाने वाले शख्स को दोषी न ठहराएं। हो सकता है किचन संभालने वाला सदस्य जरा-सी धनिया के लिए ज्यादा पैसा देने के मूड में न हो। भारी गर्मी ने इसकी ग्रोथ पर असर डाला, फसल देर से आई, अब बारिश ने धनिया उत्पादन पर असर डाला है, इसलिए ये 70% महंगी है। 
ताज्जुब नहीं कि एक राज्य जो अपनी गर्म जलवायु के कारण रोजमर्रा की सब्जियों के लिए ज्यादातर बाजार पर निर्भर है, वह धीरे-धीरे टैरेस गार्डन की ओर जा रहा है और घर के बजट में दो तरीके से मदद कर रहा है। किचन गार्डन के कारण घर की ऊपरी मंजिल ठंडी रहती है, जिससे नमकीन जलवायु से निपटने में मदद मिलती है।
दूसरा, आसानी से उगने वाली सब्जियां जैसे टमाटर और मिर्च के अलावा कई पत्तेदार व जड़ों वाली सब्जियां उगाकर किचन बजट को मैनेज करने में मदद मिल रही है। जापानियों की तरह दक्षिण भारतीय भी अब धीरे-धीरे घर की जगह का अधिकतम इस्तेमाल करना सीख रहे हैं, चाहे छत, आगे का लॉन, बैक यार्ड या फिर सीढ़ियों के बगल वाली जगह हो। कुछ लोगों ने कार पार्किंग के ऊपर कृत्रिम छत बनाकर सब्जियां उगाने के िलए गमले रखना शुरू कर दिए हैं। किचन ट्रिक्स, सोशल मीडिया पर सबसे ज्यादा डाउनलोड होने वाले वीडियो लेसन में से एक हैं। 
फंडा यह है कि जलवायु या किसानों के खेत/बगीचे में फसल की स्थिति हमारे हाथ में नहीं है, पर हम व्यक्तिगत स्तर पर किचन गार्डन को समाधान के रूप में देख सकते हैं, जिससे बाजार में बढ़ती कीमतें हमारे फूड बजट को न बिगाड़ें।